บตาคำให้สัมภาษณ์ครั้งแรกของทรัมป์ หลังก้าวขึ้นมาเป็นประธานาธิบดี
โดย...วรดา ตันติสุนทร
9 ม.ค. 2560

โดย...วรดา ตันติสุนทร
สายงานธุรกิจตลาดทุน ธนาคารกสิกรไทยมองว่า เงินบาทจะเคลื่อนไหวในกรอบ 35.60-35.90 ในสัปดาห์นี้ โดยประเด็นที่ต้องจับตามองคือ การแถลงข่าวครั้งแรกของ โดนัลด์ ทรัมป์ เป็นทางการครั้งแรกในวันพุธที่ 11 ม.ค.นี้ ซึ่งถือว่าเป็นแถลงการณ์ครั้งแรกหลังจากที่ชนะการเลือกตั้งในเดือน พ.ย. ตลาดคาดหวังว่าจะเห็นความชัดเจนในนโยบายเศรษฐกิจของทรัมป์มากขึ้น ซึ่งหากยังคงไม่มีความชัดเจนอาจกดดันเหรียญสหรัฐให้อ่อนค่าลงต่อเนื่องได้ ทั้งนี้ ปัจจุบันแรงส่งสำหรับเหรียญสหรัฐเริ่มชะลอลงหลังยังขาดปัจจัยใหม่มาสนับสนุน สำหรับอาทิตย์นี้นอกจากทาง ทรัมป์และจะมีการออกมาให้สัมภาษณ์ของสมาชิกเฟดหลายสาขาต่อทิศทางเศรษฐกิจในปี 2017 นี้ รวมถึงประธานเฟด เจเน็ต เยลเลน ด้วย สำหรับตัวเลขเศรษฐกิจสำคัญสำหรับสัปดาห์นี้ ได้แก่ ตัวเลขยอดค้าปลีกของสหรัฐเดือน ธ.ค. ที่คาดว่าจะขยายตัวหลังจากความต้องการเพิ่มขึ้นในช่วงเทศกาล อีกทั้งดัชนีความเชื่อมั่นผู้บริโภคเดือน ธ.ค. สำหรับเศรษฐกิจอื่นนั้นมีตัวเลขทุนสำรองระหว่างประเทศของจีนของเดือน ธ.ค. ที่คาดว่าจะลดลงอีก เนื่องจากจีนประสบปัญหาเงินทุนไหลออกอย่างต่อเนื่อง นอกจากจะมีตัวเลขตลาดแรงงานและผลผลิตอุตสาหกรรมของฝั่งยุโรปและอังกฤษ
ค่าเงินบาท ตลาดไทยเปิดทำการเพียง 3 วัน ในอาทิตย์ที่ผ่านมา แต่เงินบาทกลับมีทิศทางแข็งค่าขึ้นหลังจากแรงส่งเหรียญสหรัฐเริ่มชะลอลง โดยในช่วงที่ตลาดไทยปิดทำการ เงินบาทอ่อนค่าเล็กน้อยจากข้อมูลเศรษฐกิจสหรัฐที่ดีกว่าที่คาด โดยดัชนี ISM ภาคการผลิตของเดือน ธ.ค. มาอยู่ที่ 54.7 เพิ่มขึ้นต่อเนื่องจากเดือนก่อนหน้า และสะท้อนว่าภาคการผลิตสหรัฐอยู่ในทิศทางฟื้นตัวที่ดี แต่เมื่อไทยเปิดทำการซื้อขายในวันแรก เงินบาทกลับมีทิศทางแข็งค่าขึ้นต่อเนื่อง โดยเป็นค่าเงินเหรียญสหรัฐที่ได้รับแรงกดดันจากรายงานการประชุมของเฟดในเดือน ธ.ค. ว่าเฟดแสดงความเป็นห่วงต่อเหรียญสหรัฐที่แข็งค่าขึ้นมา โดยอาจกดดันการคาดการณ์เงินเฟ้อในประเทศของสหรัฐได้ หลังจากที่ตลาดคาดการณ์ผลกระทบจากนโยบายการคลังของทรัมป์ สำหรับเฟดเองนั้นเกือบครึ่งได้รวมผลกระทบที่อาจเกิดขึ้นต่อเศรษฐกิจจากนโยบายของทรัมป์เข้าไปในการประมาณการรอบใหม่แล้ว โดยยังคงมุมมองว่าเป็นการขึ้นดอกเบี้ยแบบค่อยเป็นค่อยไป คาดว่าจะเป็น 3 ครั้งในปี 2017 แต่ยังต้องติดตามความชัดเจนของนโยบายการคลังของทรัมป์เพิ่มเติม ด้านทิศทางของทุนต่างชาติในสัปดาห์แรกของปีใหม่ นักลงทุนต่างชาติเป็นผู้ซื้อสุทธิทั้งในตลาดพันธบัตรและตลาดหุ้นที่ 1,497 และ 7,077 ล้านบาทตามลำดับ ทำให้ค่าเงินบาทเคลื่อนไหวมาปิดสัปดาห์ที่ 35.68 (ณ วันศุกร์ เวลา 17.00 น.)
สำหรับภาวะของตลาดอัตราดอกเบี้ยพันธบัตรยังไม่มีหุ้นกู้ออกและเสนอขายในช่วงต้นปี แต่มีผู้ออกหุ้นกู้หลายรายเตรียมตัวเสนอขายหุ้นกู้ตั้งแต่กลางเดือน ม.ค.เป็นต้นไป ค่อนข้างหนาแน่นพอสมควร  
สัปดาห์ที่ผ่านมามีรายงานการประชุมของธนาคารกลางสหรัฐที่ยังคงกังวลนโยบายการคลัง รวมถึงการขึ้นดอกเบี้ยแบบค่อยเป็นค่อยไป ภายใต้นโยบายของทรัมป์ ซึ่งผล 10Yr US Treasury yield ปรับลดลงอยู่ที่ 2.3573% รวมถึงตัวเลขการจ้างงานภาคเอกชนที่ออกมาน้อยกว่าตลาดคาดเล็กน้อยที่ 1.53 แสนตำแหน่ง (ตลาดคาดว่า 1.7 แสนตำแหน่ง) สะท้อนว่าตลาดแรงงานของสหรัฐเริ่มตึงอาจจะขยายตัวได้ลำบาก
ในส่วนของอัตราผลตอบแทนของพันธบัตรรัฐบาลไทยปรับตัวขึ้นเล็กน้อยในทุกช่วงอายุ จากแรงขายของนักลงทุนต่างชาติ ประกอบกับเงินบาทแข็งค่าขึ้น เมื่อเทียบกับเหรียญสหรัฐและหุ้นกู้ในตลาดรองปริมาณการซื้อขายเพิ่มขึ้นจากสัปดาห์ก่อน